ไฟเขียวธ.ก.ส.กู้เงิน7หมื่นล้านรับจำนำข้าว
คณะรัฐมนตรี (ครม.) เห็นชอบให้คลังค้ำประกันเงินกู้ ธ.ก.ส. รับจำนำข้าวเปลือกนาปรัง วงเงินกว่า 7 หมื่นล้านบาท
12 มี.ค. 2556

คณะรัฐมนตรี (ครม.) เห็นชอบให้คลังค้ำประกันเงินกู้ ธ.ก.ส. รับจำนำข้าวเปลือกนาปรัง วงเงินกว่า 7 หมื่นล้านบาท
นายทศพร เสรีรักษ์ โฆษกประจำสำนักนายกรัฐมตรี กล่าวว่า ที่ประชุม ครม.เห็นชอบการปรับแผนบริหารหนี้สาธารณะ ประจำปีงบประมาณ 2556 สำหรับแผนก่อหนี้ใหม่ของรัฐวิสาหกิจ โดยเห็นชอบให้กระทรวงการคลังค้ำประกันการกู้เงินของธนาคารเพื่อการเกษตรและสหกรณ์การเกษตร (ธ.ก.ส.) สำหรับแก้ปัญหาราคาผลผลิตทางการเกษตร โดยเฉพาะการรับจำนำข้าวเปลือกนาปรัง วงเงิน 74,170  ล้านบาท ทำให้วงเงินกู้เพิ่มจากเดิม 1.5 แสนล้านบาท เพิ่มเป็น 224,170 ล้านบาท
ก่อนหน้านี้ รัฐบาลได้ปรับแผนลดวงเงินกู้เพื่อส่งเข้ากองทุนส่งเสริมการประกันภัยพิบัติ ลดลงเหลือ 4.7 หมื่นล้านบาท จากเดิม 4.95 หมื่นล้านบาท นอกจากนี้ยังได้ปรับลดการกู้เงินเพื่อซื้อเครื่องบินแอร์บัส A 380-800 ลำ ที่ 5 ออกจากแผน เนื่องจากแอร์บัสเลื่อนกำหนดรับมอบจากเดิมกำหนดไว้ในเดือนกันยายน เปลี่ยนเป็นเดือนตุลาคม 56 ทำให้แผนการบริหารหนี้สาธารณะประจำปี 56 ครั้งที่ 1 เพิ่มขึ้น 21,896.96 ล้านบาท หรือจาก 2.048 ล้านล้านบาท เป็น 2.069 ล้านล้านบาท
ผู้สื่อข่าวรายงานว่า คณะกรรมการนโยบายข้าวแห่งชาติ (กขช.) เพื่อวางกรอบโครงการรับจำนำข้าวเปลือกนอกฤดูกาลผลิตปี 2555/2556 โดยคาดว่าจะมีเกษตรกรนำข้าวเปลือกเข้าร่วมโครงการประมาณ 7 ล้านตันข้าวเปลือก จากปริมาณการผลิตทั้งหมด 9 ล้านตัน  โดยกำหนดราคารับจำนำเท่าเดิม ในราคาตันละ 1.5 หมื่น ใช้วงเงินการรับจำนำประมาณ  1.05 แสนล้านบาท  โดยเพิ่มหลักเกณฑ์สำหรับข้าวที่เข้าร่วมโครงการต้องมีอายุไม่ต่ำกว่า 100 วัน เพื่อให้ได้ข้าวมีคุณภาพมาตรฐาน และจะเพิ่มมาตรการในการป้องกันการทุจริตจากการการสวมสิทธิ์จากประเทศเพื่อนบ้าน